Document ID: 32000R1078

Κανονισμός (ΕΚ) αριθ. 1078/2000 της Επιτροπής
της 22ας Μαΐου 2000
σχετικά με τη θέσπιση μεταβατικών μέτρων για τη χρηματοδότηση κτηνιατρικών και φυτοϋγειονομικών μέτρων από το Τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονσμό (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής(1), και ιδίως το άρθρο 18,
Εκτιμώντας τα ακόλουθα:
(1) Η διαχείριση των κοινοτικών δαπανών που αφορούν κτηνιατρικά και φυτοϋγειονομικά μέτρα γινόταν έως τις 31 Δεκεμβρίου 1999 απευθείας από την Επιτροπή, με αποτέλεσμα να υπόκεινται στις διατάξεις του κανονισμού (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής(2), όπως τροποποιήθηκε τελευταία από τον κανονισμό (ΕΚ) αριθ. 1287/95(3), και ειδικότερα χωρίς να διέρχονται μέσω των οργανισμών πληρωμών των κρατών μελών.
(2) Σύμφωνα με τον κανονισμό (ΕΚ) αριθ. 1258/1999, τα κτηνιατρικά και φυτοϋγειονομικά μέτρα που αναλαμβάνονται σύμφωνα με τους κοινοτικούς κανόνες χρηματοδοτούνται από 1ης Ιανουαρίου 2000 από το τμήμα Εγγυήσεων του ΕΓΤΠΕ. Επομένως, απαιτείται να εκτελούνται οι σχετικές δαπάνες σύμφωνα με τα άρθρα 4 έως 9 του κανονισμού (ΕΚ) αριθ. 1258/1999.
(3) Λόγω της πολυπλοκότητας του συστήματος εγγυήσεων του ΕΓΤΠΕ, σε συνδυασμό με την ανομοιογένεια των κτηνιατρικών και φυτοϋγειονομικων δαπανών, αποδείχθηκε ότι ήταν αδύνατο να τεθούν σε εφαρμογή οι αναγκαίοι κανόνες, και ιδίως αυτοί που αφορούν τους οργανισμούς πληρωμών, από την 1η Ιανουαρίου 2000.
(4) Είναι επομένως αναγκαίο να διατηρηθεί για μια μικρή μεταβατική περίοδο το σύστημα της απευθείας διαχείρισης από την Επιτροπή της χρηματοδοτικής συμμετοχής της Κοινότητας, βάσει των σχετικών διατάξεων του τίτλου ΙΙΙ του δημοσιονομικού κανονισμού της 21ης Δεκεμβρίου 1977 ο οποίος εφαρμόζεται στο γενικό προϋπολογισμό των Ευρωπαϊκών Κοινοτήτων(4), όπως τροποποιήθηκε τελευταία από τον κανονισμό (ΕΚ, ΕΚΑΧ, Ευρατόμ) αριθ. 2673/1999 του Συμβουλίου(5), στα κτηνιατρικά και φυτοϋγειονομικά μέτρα που αναλαμβάνονται σύμφωνα με τους κοινοτικούς κανόνες.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του Ταμείου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση των άρθρων 4 έως 9 του κανονισμού (ΕΚ) αριθ. 1258/1999, η διαχείριση των δαπανών για κτηνιατρικά και φυτοϋγειονομικά μέτρα, που πραγματοποιούνται από 1ης Ιανουαρίου έως 31 Δεκεμβρίου 2000 και αναλαμβάνονται σύμφωνα με τους κοινοτικούς κανόνες, εξακολουθεί να γίνεται απευθείας από την Επιτροπή βάσει των σχετικών διατάξεων του τίτλου ΙΙΙ του δημοσιονομικού κανονισμού της 21ης Δεκεμβρίου 1977 ο οποίος εφαρμόζεται στο γενικό προϋπολογισμό των Ευρωπαϊκών Κοινοτήτων.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Μαΐου 2000.

Labels: 2
15
6